Njedźelny dźeń wotewrjeneho pomnika syły zajimcow přiwabił
Budyšin (CS/SN). Lětuši dźeń wotewrjeneho pomnika je najebać chłódne a pochmurne wjedro mnohich zajimcow do Budyšina wabił. Zajimcam, kotřiž so mjeztym wospjet na dźeń wotewrjeneho pomnika měrja, je stajnje a bóle wažne, sej wotkryć wosebitosće města. Wichmannowe sydlišćo bě so jako publikumowy magnet wopokazał. Beate Müller drje tam njebydli, tola kładźe wažnosć na to, swoje šaty w róli na Schillowej rólować. Zańdźenu njedźelu je wona zajimcam pokazała, kak so to po starodawnym wašnju čini. Za nju je to tež wěsta sentimentalita. Beate Müller róluje ruby a płachty, kotrež je wot wowki zdźědźiła. Jako dźěćo je z wowku w Rudnych horinach na rólu chodźiła. „Běše to rjany čas, a mějach swoju wowku přewšo rady“, wona praji. Wopytowarjo na dnju pomnika so runja jej dopominaja. Někotryžkuli wě, zo su w Budyšinje wjacore tajke nastroje měli, kaž Při Bělenišćach, Thomasa Mannowej abo Pawoła Njekowej hasy. Zo na Schillowej hišće tajku maja, njebě wjetšinje wopytowarjow znate.
szl_Latn szl_Latn